Huulilävistys (paranemisaika 2-6 kuukautta)
Muista hyvä suuhygienia lävistyksen laiton jälkeen. Hampaiden normaali päivittäinen pesu (uusi hammasharja ja ei valkaisevia hammastahnoja) sekä raikkaalla vedellä purskuttelu kaikkien ruokailujen jälkeen. Voit purskutella suuta myös keittosuolaliuoksella 2-3 kertaa päivässä. Ulkopuolelta lävistystä huuhdellaan lämpimällä vedellä tai haudutetaan keittosuolaliuoksella kunnes kudosneste on liuennut lävistyksen ympäriltä. Huuhtelu tai haudutus kestää 5-10 minuuttia 2-3 kertaa päivässä.
Huulilävistyksen ensikoru on aluksi liioitellun pitkä, jotta ihoalue saa rauhassa turvota ilman että koru uppoaa huuleen. Kun ihoalueen turvotus on alkanut laskea, voit käydä vaihtamassa lyhyemmän korun lävistykseesi lävistäjällä noin 1.5-2kk lävistyksen laitosta. Tyköistuva koru vähentää hampaiden ja ikenien komplikaatioita.
Jos huomaat etuhampaiden ienrajan vetäytyvän huulikorun vuoksi, kannattaa tarkistaa lävistyskorun istuvuus lävistäjällä tai luopua lävistyksestä. Ien ei palaudu ja ienrajan vetäytyminen altistaa hampaat reikiintymiselle. Myös hampaiden kiillettä on seurattava.
Älä koskaan pure korua hampaiden väliin, hammas antaa periksi ennen korua ja hampaasta voi lohjeta pala. Kontaktilajeja harrastaessa myös hammassuojat tai korun poistaminen ennen treenejä on tärkeää.